b'\n_START_ARTICLE_\nAndreea R\xc4\x83suceanu\n_START_SECTION_\nBiografie\n_START_PARAGRAPH_\nA absolvit Facultatea de Litere, la Universitatea din Bucure\xc8\x99ti, \xc3\xaen 2002, sec\xc8\x9bia rom\xc3\xa2n\xc4\x83-englez\xc4\x83, urm\xc3\xa2nd ulterior un masterat de teoria \xc8\x99i practica imaginii, \xc3\xaen cadrul Centrului de Excelen\xc8\x9b\xc4\x83 \xc3\xaen Studiul Imaginii, Universitatea Bucure\xc8\x99ti. \xc8\x98i-a sus\xc8\x9binut doctoratul, cu lucrarea Mahalaua M\xc3\xa2ntulesei \xe2\x80\x93 drumul c\xc4\x83tre modernitate, \xc3\xaen 2009, tot \xc3\xaen cadrul CESI. A urmat o burs\xc4\x83 postdoctoral\xc4\x83 (2010-2013), cu stagii de cercetare la Sorbonne Nouvelle \xe2\x80\x93 Paris 3. A debutat cu proz\xc4\x83, \xc3\xaen revista Cuv\xc3\xa2ntul, \xc3\xaen 1999, public\xc3\xa2nd ulterior  cronici, interviuri, articole de specialitate \xc3\xaen cele mai importante reviste literare rom\xc3\xa2ne\xc8\x99ti:  Rom\xc3\xa2nia literar\xc4\x83, Via\xc8\x9ba Rom\xc3\xa2neasc\xc4\x83, Observator cultural, Revista 22, Bucure\xc8\x99tiul Cultural, Idei \xc3\xaen dialog, Dilema veche, Convorbiri literare etc. Este autoarea mai multor traduceri din limba englez\xc4\x83 \xc8\x99i prefe\xc8\x9be. A predat cursuri de pres\xc4\x83 cultural\xc4\x83 rom\xc3\xa2neasc\xc4\x83, cultur\xc4\x83 \xc8\x99i civiliza\xc8\x9bie, limb\xc4\x83 \xc8\x99i literatur\xc4\x83 englez\xc4\x83. _NEWLINE_Prima ei carte, Cele dou\xc4\x83 M\xc3\xa2ntulese, a ap\xc4\x83rut la Editura Vremea, \xc3\xaen anul 2009. A fost nominalizat\xc4\x83 la premiile Rom\xc3\xa2niei literare, ale Uniunii Scriitorilor din Rom\xc3\xa2nia \xc8\x99i la Marile Premii Prometheus. \xc3\x8en 2013 a ap\xc4\x83rut, la Editura Humanitas, cartea Bucure\xc8\x99tiul lui Mircea Eliade. Elemente de geografie literar\xc4\x83, care a fost nominalizat\xc4\x83 la premiile Uniunii Scriitorilor din Rom\xc3\xa2nia \xc8\x99i la premiile revistei Observator cultural. A primit premiul T\xc3\xa2n\xc4\x83rul critic al anului 2013, \xc3\xaen cadrul Galei tinerilor scriitori. Volumul Bucure\xc8\x99tiul literar. \xc8\x98ase lecturi posibile ale ora\xc8\x99ului (Editura Humanitas, 2016) a fost nominalizat la Premiile revistei Observator cultural._NEWLINE_Este coautor al volumelor Bucure\xc8\x99tiul meu (Humanitas, 2016), C\xc4\x83r\xc8\x9bi, filme, muzici \xc8\x99i alte distrac\xc8\x9bii din comunism (Polirom, 2014), Book\xc4\x83t\xc4\x83ria de texte \xc8\x99i imagini 2, (Pandora-M, 2016), Ferestre din Bucure\xc8\x99ti \xc8\x99i pove\xc8\x99tile lor (Editura Peter Pan, 2015), Cum s\xc4\x83 fii fericit \xc3\xaen Rom\xc3\xa2nia (Humanitas, 2017), In the Mood for Love (Paralela 45, 2019). _NEWLINE_\xc3\x8en 2009 a participat la proiectul M\xc3\xa2ntuleasa \xe2\x80\x93 o geografie mitic\xc4\x83, 2009, proiect realizat de Funda\xc8\x9bia ProPatrimonio \xc3\xaen colaborare cu Prim\xc4\x83ria sectorului 2._NEWLINE_\xc3\x8en anul 2016 a lansat un nou proiect, Pove\xc8\x99ti citadine, o emisiune difuzat\xc4\x83 de TVR 2, despre diferite locuri din Bucure\xc8\x99ti, a\xc8\x99a cum apar acestea \xc3\xaen istoria ora\xc8\x99ului \xc8\x99i \xc3\xaen literatur\xc4\x83._NEWLINE_\xc3\x8en 2018 a publicat romanul O form\xc4\x83 de via\xc8\x9b\xc4\x83 necunoscut\xc4\x83 (Humanitas), care a fost nominalizat la Premiile \xe2\x80\x9dSofia N\xc4\x83dejde\xe2\x80\x9d, Premiile revistei Observator cultural, Gala Premiilor Radio Rom\xc3\xa2nia Cultural, Premiul Na\xc8\x9bional de Proz\xc4\x83 \xe2\x80\x9dZiarul de Ia\xc8\x99i\xe2\x80\x9d (lista scurt\xc4\x83), Festivalul Primului Roman de la Chamb\xc3\xa9ry (Fran\xc8\x9ba) \xc8\x99i pentru care a primit premiul Scriitorul lunii ianuarie, desemnat de Uniunea Scriitorilor din Rom\xc3\xa2nia, \xc8\x99i Premiul pentru proz\xc4\x83 al revistei Ateneu. Fragmente din roman au fost traduse \xc3\xaen englez\xc4\x83, francez\xc4\x83, turc\xc4\x83 \xc8\x99i spaniol\xc4\x83. S-a spus despre O form\xc4\x83 de via\xc8\x9b\xc4\x83 necunoscut\xc4\x83\xc2\xa0 c\xc4\x83 e una dintre cele mai importante, mai inventive \xc8\x99i bine scrise c\xc4\x83r\xc8\x9bi publicate \xc3\xaen literatura recent\xc4\x83._NEWLINE_\xc2\xa0Din vara lui 2017 coordoneaz\xc4\x83 colec\xc8\x9bia de literatur\xc4\x83 rom\xc3\xa2n\xc4\x83 contemporan\xc4\x83 a editurii Humanitas.'